b'\n_START_ARTICLE_\nS\xc3\xb8nderborg Slotskapel\n_START_PARAGRAPH_\nS\xc3\xb8nderborg Slotskapel p\xc3\xa5 S\xc3\xb8nderborg Slot er et af Europas \xc3\xa6ldste lutheranske fyrstekapeller. Efter Christian 3. d\xc3\xb8d i 1559 indrettede Hercules von Oberberg i 1568-70 et moderne fyrstekapel med kunstv\xc3\xa6rker p\xc3\xa5 et h\xc3\xb8jt niveau efter enken dronning Dorotheas forskrifter. _NEWLINE_Slotkapellet, der optager nordfl\xc3\xb8jens midterste del, har en l\xc3\xa6ngde p\xc3\xa5 ca. 14,8 m og er ca. 9,9 bredt. Grundplanen danner et parallelogram, idet v\xc3\xa6ggene i \xc3\xb8st og vest er bygget parallelt med slottets \xc3\xb8st- og vest fa\xc3\xa7ade, der sk\xc3\xa6rer nord- og sydmuren. Kapellet har i midten en 6 m h\xc3\xb8j middelalderlig granits\xc3\xb8jle. I f\xc3\xb8rste sals h\xc3\xb8jde l\xc3\xb8ber langs alle fire v\xc3\xa6gge et galleri med de to hertugstole og forbindelsesgang til fl\xc3\xb8jens beboelsesrum p\xc3\xa5 samme etage._NEWLINE_Herskabsstolene, pr\xc3\xa6dikestolen og de 3 figurer p\xc3\xa5 orglet er fremstillet af den lokale billedsk\xc3\xa6rer, Niels Tagsen (1611-1640). Fl\xc3\xb8jaltertavlen fra 1550-60 er malet af Frans Floris (1517-1570), Antwerpen. Den udsmykkede d\xc3\xb8befont fra 1557 er udf\xc3\xb8rt af billedhuggeren Cornelis Floris fra samme by._NEWLINE_Efter enkedronning Dorotheas d\xc3\xb8d i 1571 arvede Kongeparrets yngste s\xc3\xb8n, hertug Hans den Yngre slottet og indrettede et gravrum i forbindelse med kapellet. _NEWLINE_Efter at S\xc3\xb8nderborgs periode som hertugresidens oph\xc3\xb8rte i 1667, blev der ikke l\xc3\xa6ngere holdt regelm\xc3\xa6ssig gudstjeneste i kapellet, og den sidste hofpr\xc3\xa6st d\xc3\xb8de 1694. Den sidst kendte kirkelige handling fandt sted, da Frederik VI.s  s\xc3\xb8ster, hertuginde Louise Augusta, 1843 blev bisat. I 1581 lod Frederik den 2. sin mors legeme overflytte fra S\xc3\xb8nderborg Slotskapel til Roskilde Domkirke. Hun ligger begravet ved sin \xc3\xa6gtef\xc3\xa6lles Side i Roskilde Domkirke under det pragtfulde monument, som Frederik II rejste over sine for\xc3\xa6ldre._NEWLINE_Kapellet fremtr\xc3\xa6der ogs\xc3\xa5 i nutiden i hovedtr\xc3\xa6kkene, som da det blev indrettet, med altertavle, d\xc3\xb8befont, gallerier og pulpitur. Der er dog siden dronning Dorotheas tid \xc3\xa6ndret en del ved inventaret. Fra hertug Hans\xe2\x80\x99 yngre dage stammer portalepitafiet, fra hans senere tid, f\xc3\xb8rste fjerdedel af 1600-tallet, pr\xc3\xa6dikestolen, de nuv\xc3\xa6rende herskabsstole og orglet. Da der senere  ikke mere holdtes regelm\xc3\xa6ssig gudstjeneste, er stolestaderne blevet fjernet. I nyere tid er mindre dele af inventarets tr\xc3\xa6v\xc3\xa6rk fornyet. Fra 1955 til 1956 blev der foretaget en konservering af kapellet. Tr\xc3\xa6v\xc3\xa6rket og hv\xc3\xa6lvingsdekorationerne blev istandsat og altertavlen blev renset.'